Regjeringspartiene, KrF og Venstre har blitt enige om en budsjettavtale

KrF og Venstre skal totalt ha flyttet på rundt sju milliarder kroner

Budsjettavtalen gir 5,3 milliarder til klima- og miljø

Budsjettet ble landet noen få timer før pressekonferansen ble holdt, ifølge kilder NRK har snakket med. Det var ikke før i fem-draget at den siste miljøbrikken falt på plass.

Men en avtale fikk de: Høyre, Frp, KrF og Venstre.

Klimasaken har vært den vanskeligste saken i budsjettet, gjentok statsminister Erna Solberg under pressekonferansen (se faktaboks med klimatiltak).

Jeg er glad for enigheten, men den enigheten kom ikke et sekund for tidlig Knut Arild Hareide, KrF

– Møtene har vært mer krevende enn tidligere år. Vi har vist at det er mulig å finne løsninger selv om vi har ulik tilnærminger, sier Solberg.

– Norges klimautslipp vil bli kuttet med dette budsjettet. Vi har lyttet til KrF og Venstres krav om at vi måtte ha et grønnere budsjett, fortsetter hun.

VIDEO: Partilederne intervjues etter pressekonferanse lørdag kveld. Du trenger javascript for å se video. VIDEO: Partilederne intervjues etter pressekonferanse lørdag kveld.

Bilpakken ligger fast

Den omstridte bilpakken forblir urørt til Siv Jensens store fornøyelse.

– Forhandlinger er krevende. Alle partiene har interesser. Nå har vi en avtale der vi respekterer hverandre. Ingenting av dette har vært spill. Det har vært knallhardt, sier hun.

Venstre-lederen har kommet med krass kritikk mot regjeringens såkalte bilpakke og sagt at ultimatumet har vært årsaken til budsjettvanskene.

– Jeg tror regjeringen skjønner at en mindretallsregjering som stiller ultimatum får det mye vanskeligere i budsjettforhandlingene enn andre, sier Trine Skei Grande på spørsmål fra NRK.

Grande: – Vi er på vei til Paris med 5,3 mrd.

Når Trine Skei Grande overtar mikrofonen fra Hareide starter hun med et:

– Puh, nå er vi en god jafs på vei til Paris.

– Mitt viktigste oppdraget jeg har som politiker er å få gjennom resultater. Venstre har tatt ansvar. Den avtalen vi har nå er den vi gikk inn for da vi begynte å forhandle.

Også KrF-leder Knut Arild Hareide er fornøyd med klimabudsjettet.

– Tidligere i dag var du pessimistisk. Hva endret seg?

– Viljen til Høyre og Frp til å levere et godt budsjett på klima, sier han.

KrF-lederen snakker mest om klima, men er også fornøyd med gjennomslag på kontantstøtte. Knut Arild Hareide nevner blant annet lærertetthet på barneskolen, kontantstøtte og 4000 kr mer til enslige minstepensjonister.

– Jeg er glad for enigheten, men den enigheten kom ikke et sekund for tidlig, sier Hareide.

BUDSJETTLØSNING: Statsminister Erna Solberg tar styringen ett år til. Her kjører hun elektrisk lastebil på samme sted som regjeringen og støttepartiene avholder pressekonferanse i kveld. Foto: Ruud, Vidar / NTB scanpix

Partilederne er samlet hos matleverandør Asko. Det er samme sted som Venstre la frem sitt alternative budsjett i starten av november. Bedriften er blant annet kjent for å ha 35 bioetanol-biler, og Erna Solberg innviet Norges første ellastebil der tidligere i år.

– Vi har valgt dette stedet fordi de har ligget i front i det grønne skiftet, sier Solberg.

Dette er saken

I fjor reddet regjeringspartiene budsjettavtalen ved å love en skatte- og avgiftsomlegging i 2017-budsjettet som gir «betydelige reduksjoner i klimautslippene». Men allerede uken før statsbudsjettet ble lagt fram la regjeringen fram forslaget til grønt skatteskifte der de økte bensin- og dieselavgiftene med henholdsvis 15 og 35 øre.

Kompenserende tiltak som lavere årsavgift, høyere pendlerfradrag og lavere bomsatser sørget for at bilistene samlet sett gikk i pluss. Det kunne ikke Venstre og KrF leve med.

Samtidig gjorde regjeringen det klart at «dette var så langt de var villige til å gå».

Venstre og KrF mener forslaget ikke er i nærheten av å leve opp til budsjettavtalen, og krevde at regjeringen forhandlet også om den delen av statsbudsjettet.

Nå har partene kommet frem til en enighet som går rundt den omstridte bilpakken.